”Precum în ATI, așa și pe pământ” Într-un mic cimitir de sat carpatin sunt îngropați Georgiana Maxim și Ghiorghe Ponciş, ambii morți la o săptămână distanță, după ce au contactat infecții nosocomiale

luni, 6 martie 2017, 7:03

”Am rămas înmărmurită să aflu de la mama că fata despre care aţi scris, Georgiana, moartă tot după o infecţie, e înmormântată lângă tata. Mi-a spus mama, care s-a întâlnit la cimitir, pe alee, cu părinţii Georgianei” Adina Ponciș, Londra

2 februarie 2017data la care moare Ghiorghe Ponciş

26 ianuarie 2017data la care moare Georgiana Maxim

De Mirela Neag, Răzvan Luțac și Cătălin Tolontan

Oamenii nu le pot potrivi chiar așa.

Nimeni nu i-ar crede.

Dar zeii își permit nesăbuința: în țintirimul cât o palmă al satului Palanca, din județul Bacău, la interval de nici o săptămână, sunt înmormântați doi oameni.

O fată de 36 de ani și un bărbat de 65 de ani, ambii decedați cu infecții nosocomiale.

Internați în două colțuri de țară

Când, în decembrie 2016, Georgiana Maxim se operează la Spitalul Bagdasar-Arseni din București, Ghiorghe Ponciş se operează la Spitalul de Cardiologie din Timișoara.

Georgiana a ajuns în spital pentru hernie de disc cervicală.

Ghiorghe este operat de endocardită acută și subacută.

Bărbatul are probleme infecțioase pe valvele cardiace, montate în 2014, la Târgu-Mureș.

Ambii se infectează în ATI

Inițial, familia Ponciș vrea să-l ducă pe Ghiorghe în Ungaria.

”Nu ni s-a permis transportul internaţional de la CNAS şi, în ultima clipă, a fost oprit la Timişoara, unde a venit și un medic maghiar să îl consulte”, povestește Maria, soția lui Ghiorghe.

Operaţia reușește, lucru consemnat și în actele medicale.

După aceea însă, ca și la Georgiana, apar bacteriile intraspitalicești rezistente la antibiotice.

La 500 de kilometri distanță, ambii sunt mutați la ATI și ambii se suprainfectează.

”Soțul dumneavoastră a luat piocianic”

Povestește Maria Ponciș.

”Medicii de la Spitalul de cardiologie mi-au spus așa: <Soţul dumneavoastră a fost infectat cu piocianic de la un alt pacient, care a decedat şi el în cele din urmă. Și l-am transferat la terapie intensivă”.

Documentele medicale se suprapun peste istoria Mariei.

Termenii devin mai riguroși.

”Pe parcursul internării, pacientului îi sunt depistați în căile respiratorii superioare germeni bacterieni selectați intraspitalicești, germeni de pseudomonas aeruginosa”, sintetizează un medic ATI actele oferite de familie.

26 ianuarie și 2 februarie

Pe 20 ianuarie 2017, Ghiorghe Ponciș este transferat la spitalul din Miercurea Ciuc, ”ca să continue tratamentul antibiotic pentru pseudomonas”.

La celălalt capăt al țării, în București, cu două bacterii rezistente la antibiotice apărute în sânge, dintre care una recunoscută de spital, Georgiana Maxim moare pe 26 ianuarie 2017.

Ajuns la Ciuc, Ghiorghe Ponciș face bronhopneumonie și moare pe 2 februarie 2017.

”Stare septică” scrie în biletul de ieșire al Georgianei.

”Șoc septic cu punct de plecare pulmonar” scrie în biletul de ieșire din spital al lui Ghiorghe.

„Pacientul a fost internat cu probleme infecțioase la cord, cu o evoluție ulterioară bună, dar pe fondul acestor elemente și al spitalizării prelungite s-a precipitat suprainfectarea cu bacterii nosocomiale agresive cu care organismul deja slăbit nu a mai putut lupta” Medic specialist ATI, consultat de Gazetă

Un alt caz în Timișoara, la Spitalul Județean

Secțiile ATI din Timișoara apar ritmic în atenția publicului, din cauza infecțiilor nosocomiale. Acum secția ATI de la Spitalul de Cardiologie. După ”Colectiv”, secția ATI de la Spitalul Județean.

Diana Gorea, o pacientă de 45 de ani, se internează în 6 iulie 2015, pentru o operație de micșorare a stomacului.

5 bacterii contactează Diana Gorea la secția ATI din Timișoara

La 9 zile după operație, apar infecțiile nosocomiale.

Potrivit documentelor medicale oficiale, germenii cu care se infectează Diana Gorea la reanimare sunt :

Klebsiella pneumoniae. (15 iulie)

E-Coli. (20 iulie)

Acinetobacter baumannii. (30 iulie)

Proteus. (31 iulie)

Pseudomonas. (31 iulie)

Diana moare pe 13 august 2015 de septicemie.

La fel ca Georgiana și Ghiorghe.

Fetele sunt de aceeași vârstă

În pragul cimitirului, Maria Ponciș spune că nu uită și nu iartă.

„Am dat 2 miliarde de lei pe 4 operaţii şi tratamente. Ca să moară de microbi, din cauza unui sistem plin de mizerie. Să mă lege dacă zic ceva greşit! De banii ăştia făceau un salon. Renovau ceva la un spital!” Maria Ponciș

Adina Ponciș, fata bărbatului mort, lucrează de 10 ani la o mare firmă de arhitectură londoneză.

Alege drept amintire o fotografie alături de tatăl său în pijama de spital.

Poza e făcută într-unul din saloanele nesfârșitei călătorii a ultimilor ani ai lui Ghiorghe Ponciș. ”Chiar pe 23 decembrie, înainte de operație, la Timișoara”, își amintește fata.

Adina înlemnește când mama îi spune că ”m-am întâlnit la cimitir cu Viorica Maxim, o știi, mama Georgianei, fata de aceeași vârstă cu tine”.

Adina citise povestea Georgianei, se gândise că ”la fel pățise și tata”, pentru a afla că ”ei se odihnesc acum la câțiva metri unul de altul!”.

Nepotriviri

E o coincidență teribilă într-un loc unde nimic nu pare că se potrivește.

Exemplu de nepotrivire: pentru ultimele trei luni, Spitalul Bagdasar-Arseni comunică două tipuri de bacterii, în timp ce DSP comunică cinci tipuri de infecții intraspitalicești, tot la Bagdasar-Arseni!

Alt exemplu. În cazul Georgianei Maxim, spitalul recunoaște o singură bacterie.

Numai că actele, simptomele și tratamentul Georgianei indică două bacterii! Ele sugerează nu doar Clostridium, ci și Stafilococul auriu.

Altă nepotrivire: nu se corelează nici numărul de zero, nada, infecții nosocomiale raportate în cazul Colectiv cu numărul real de infecții, descoperit la pacienții trimiși în străinătate.

Cele mai agresive bacterii din Europa

De ce?

Ne e frică să se potrivească și poate că nici nu știm să le potrivim!

Spitalul din Timișoara și Spitalul Clinic de Urgență Bagdasar-Arseni din București sunt doar două picături gemene din nepotriveala națională a unui sistem medical care are, conform studiilor, cele mai agresive bacterii din Europa și, conform minciunii oficiale, printre cele mai puține de pe continent!

Săptămâna trecută, Organizația Mondială a Sănătății a atras atenția că germenii rezistenți la antibiotice reprezintă un pericol de nivelul terorismului.

”Medicii rămân fără soluții în lupta cu boli grave”, a comunicat OMS și a făcut o listă cu 12 bacterii de mare risc. Printre ele se numără toate cele trei pe care le-au contactat Georgiana Maxim și Ghiorghe Ponciş.

Și, pentru că oamenii refuză să vadă legătura, le potrivește soarele de duminică.

Două nume acoperite de flori se înlănțuie pe aleea improbabilă din țintirim.

În fundal se zăresc biserica și Pădurea Spânzuraților, dincolo de care încep munții.

Două mame

Soția lui Ghiorghe se apropie de oamenii veniți la pomana Georgianei.

Maria și Viorica se îmbrățișează.

Ceilalți se dau la o parte, lăsându-le pe femei să-și consume durerea care le unește.

Bărbații se așază pe iarbă.

E cald și o lumină clară inundă aerul micului platou. Cimitirul stă chiar pe fosta graniță dintre Moldova și Austro-Ungaria, locul unde l-a reînhumat Liviu Rebreanu pe fratele său, Emil, a cărui dramă i-a inspirat romanul.

România Mare

Satul Palanca, primăvara.

Pe 14 mai se vor împlini 100 de ani de când a fost spânzurat aici sublocotenentul Emil Rebreanu.

Și peste încă un an, în 2018, vom aniversa un secol de la România Mare, țara tuturor românilor.

Georgiana Maxim și Ghiorghe Ponciş ar avea, probabil, o mică obiecție.